**Sebastian Dyk** (s. 24. syyskuuta 1992 Malmö, Ruotsi) on ruotsalainen jääkiekkoilija, joka pelaa kotimaansa toiseksi korkeimmalla sarjatasolla HockeyAllsvenskan-joukkue Södertälje SK:ssa. Hän on pelipaikaltaan oikea laitahyökkääjä. Dyk laukoo oikealta.

Ura
---

### Seuraura

Dyk on Malmö Redhawksin kasvatti. Hän voitti kauden 2007–2008 päätteeksi U16 SM:n mestaruuden. Kaudella 2009–2010 Dyk oli seuran J20-junioreiden toiseksi paras pistemies Pathrik Westerholmin jälkeen tehoilla 18+21=39. Pudotuspeleissä hän oli joukkueen paras syöttäjä kolmella syöttöpisteellään. Vain 17-vuotias Dyk debytoi samalla kaudella myös Redhawksin miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa hän pelasi neljä runkosarjaottelua tehden yhden syöttöpisteen sekä neljä European Trophy -ottelua ilman tehopisteitä. Kanadalainen Brock Bucks varasi Dykin 116. pelaajana GMHL:n varaustilaisuudessa 2010. Hän jatkoi kaudella 2010–2011 kuitenkin Redhawksin organisaatiossa. Dyk pelasi varsinaisen tulokaskautensa Allsvenskanissa tehden 36 runkosarjaottelussa neljä syöttöpistettä. Hän pelasi osan kaudestaan vielä myös seuran J20-junioreissa. Dyk valittiin Junior European Trophyn tähdistökentälliseen.

QMJHL-joukkue Moncton Wildcats varasi Dykin 32. pelaajana CHL:n varaustilaisuudessa 2011. Hän siirtyi joukkueeseen kaudeksi 2011–2012, mutta Dyk palasi kuitenkin jo ennen ensimmäistäkään otteluaan kotimaahansa, kun Wildcatsin täytyi tehdä eurooppalaiskiintiössään tilaa joukkueen vahvuuteen palanneelle slovakialaiselle Marek Hrivíkille. Dyk siirtyi HV71:n J20-junioreihin, joiden toiseksi paras maalintekijä ja neljänneksi paras pistemies hän oli tehoilla 21+12=33. Dyk voitti kauden päätteeksi J20 SuperElitin hopeaa. Hän debytoi samalla kaudella myös HV71:n Elitserien-joukkueessa, jossa Dyk pelasi 15 runkosarjaottelua tehopistein 2+1=3. Hän sai tililleen ensimmäisen Elitserien-ottelunsa 15. lokakuuta 2011 AIK IF:ää vastaan, mutta Dyk jäi ottelussa kuitenkin ilman peliaikaa. Hän sai liigassa ensimmäiset jääaikansa seuraavassa ottelussa 20. lokakuuta 2011 Frölunda HC:tä vastaan, jolloin Dyk sai peliaikaa 8.58 minuuttia. Hän teki ottelussa myös ensimmäisen Elitserien-maalinsa.

Huhtikuussa 2012 Dyk teki HV71:n kanssa vuoden mittaisen Elitserien-sopimuksen. Hän pelasi kaudella 2012–2013 seuran miesten joukkueessa 24 runkosarjaottelua tehden kaksi syöttöpistettä ja kahdeksan ET-ottelua tehden kolme syöttöpistettä. Dyk pelasi kauden aikana miesten pelejä myös 13 ottelun verran lainalla Allsvenskan-joukkue IF Troja-Ljungbyssä. Hän siirtyi joukkueeseen kaudeksi 2013–2014. Dyk jakoi seitsemällä syöttöpisteellään koko kevään 2014 Kvalserien AS:n syöttöpörssin voiton IF Björklövenin Tommy Warghin ja joukkuetoverinsa Henrik Erikssonin kanssa. Troja-Ljungbyn kausi päättyi kuitenkin putoamiseen HockeyEttaniin.

Kaudeksi 2014–2015 Dyk siirtyi jatkamaan Allsvenskan-uraansa vuoden mittaisella sopimuksella Asplöven HC:n riveihin. Hän oli joukkueen kolmanneksi paras pistemies tehoilla 17+9=26. Dyk jakoi sarjan maalipörssin kymmenennen sijan kuuden muun pelaajan kanssa. Kesäkuussa 2015 hän teki Asplövenin kanssa vuoden mittaisen jatkosopimuksen. Samalla seura kiinnitti joukkueeseen Dykin pikkuveljen Tobiaksen. Sebastian Dyk nousi kaudella 2015–2016 Asplövenin kapteenistoon. Hän oli tehoilla 11+19=30 joukkueen paras syöttäjä Simon Olssonin kanssa ja he jakoivat sisäisen pistepörssin toisen sijan edellään vain Jonas Berglund. Dyk ja Berglund jakoivat tehoilla 6+9=15 koko Kvalserien AS:n piste-, maali- ja syöttöpörssin. Dyk voitti myös karsintasarjan tehotilaston lukemalla +7, mutta Asplövenin kausi päättyi kuitenkin putoamiseen Hockeyettaniin.

Dyk siirtyi kaudeksi 2016–2017 jatkamaan Allsvenskan-uraansa vuoden mittaisella sopimuksella IK Panterniin. Hän jakoi tehoilla 12+15=27 joukkueen sisäisen pistepörssin voiton Dennis Svenssonin kanssa. Toukokuussa 2017 Dyk teki Panternin kanssa vuoden mittaisen jatkosopimuksen. Hän oli kaudella 2017–2018 karsintasarjassa neljällä syöttöpisteellään joukkueen paras syöttäjä. Dyk jakoi myös Panternin sisäisen pistepörssin voiton Anders Grönlundin ja Stefan Söderin kanssa. Hän pelasi kauden aikana myös yhden SHL-ottelun lainalla Malmö Redhawksissa joulukuussa 2017. Kaudeksi 2018–2019 Dyk siirtyi kaksivuotisella sopimuksella Södertälje SK:n Allsvenskan-joukkueeseen. Hän sijoittui tehoilla 28+28=56 koko sarjan pistepörssissä toiseksi edellään vain joukkuetoveri Nicolai Meyer. Dyk voitti myös Södertäljen sisäisen tehotilaston lukemalla +13.

Dyk ei jatkanut Södertäljessä enää toista sopimuskauttaan, vaan hän siirtyi kaudeksi 2019–2020 taloudellista korvausta vastaan 1+1-vuotisella sopimuksella SM-liigajoukkue Helsingin IFK:hon. Dyk oli tehoilla 20+25=45 joukkueen toiseksi paras pistemies Teemu Turusen jälkeen. Marraskuussa 2019 HIFK käytti hänen sopimuksessaan olleen option ja teki vuoden mittaisen jatkosopimuksen Dykin kanssa. Kaudella 2020–2021 hän jakoi 12 osumallaan joukkueen sisäisen maalipörssin kolmannen sijan Joonas Lyytisen kanssa. Pudotuspeleissä Dyk oli HIFK:n paras pistemies ja syöttäjä tehoilla 3+6=9. Hän voitti kauden päätteeksi SM-pronssia. Toukokuussa 2021 Dyk teki HIFK:n kanssa vuoden mittaisen jatkosopimuksen.

Kaudella 2021–2022 Dyk jakoi 14 osumallaan HIFK:n sisäisen maalipörssin kolmannen sijan Olli Palolan kanssa. Loppukaudella hän joutui kuitenkin ajoittain kokoonpanon ulkopuolelle ja Dyk pelasi pudotuspeleissä vain yhden ottelun. Toukokuussa 2022 Dyk teki seuran kanssa kaksivuotisen jatkosopimuksen. Kausi 2022–2023 hänellä osoittautui rikkonaiseksi. Marraskuun lopulla Dyk joutui yli kahdeksi kuukaudeksi sivuun ja hän palasi kaukaloihin helmikuussa 2023. Jatkoaika.com-verkkolehden toimittaja Veikko Nurmisen mukaan Dykin oli vaikea löytää tutkaparia ja hän seilaili ketjujen välillä paljon.

Huhtikuussa 2023 HIFK tiedotti, että Dykin sopimus on purettu ja hän palaa kotimaahansa. Toukokuussa Dykin vahvistettiin palaavan kaudeksi 2023–2024 nelivuotisella sopimuksella Södertälje SK:n Allsvenskan-joukkueeseen, kun seuran kannattajayhdistykset keräsivät rahaa hänen ja toisen hyökkääjän, Ludwig Blomstrandin hankkimiseksi takaisin Södertäljeen.

### Maajoukkueura

Dyk pelasi alle 19-vuotiaiden World Junior A Challengessa vuosina 2009 ja 2010. Yhteensä hän on pelannut kolme nuorten ja kymmenen poikien maaottelua.

Muuta
-----

Dykin pikkuveli Tobias pelaa hyökkääjänä Ruotsin neljänneksi korkeimmalla sarjatasolla HockeyTvåan-joukkue IK Panternissa. Hän on aiemmin luonut pääsarjauraa Tanskassa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2008–2009 | Malmö Redhawks | SuperElit | 12 | 3 | 2 | 5 | 0 | – | – | – | – | – |
| 2009–2010 | Malmö Redhawks | SuperElit | 38 | 18 | 21 | 39 | 12 | 3 | 0 | 3 | 3 | 0 |
|  | Malmö Redhawks | Allsvenskan | 4 | 0 | 1 | 1 | 0 | – | – | – | – | – |
| 2010–2011 | Malmö Redhawks | SuperElit | 20 | 8 | 9 | 17 | 6 | 5 | 2 | 0 | 2 | 0 |
|  | Malmö Redhawks | Allsvenskan | 36 | 0 | 4 | 4 | 2 | – | – | – | – | – |
| 2011–2012 | HV71 | SuperElit | 31 | 21 | 12 | 33 | 6 | 6 | 3 | 3 | 6 | 2 |
|  | HV71 | Elitserien | 15 | 2 | 1 | 3 | 2 | – | – | – | – | – |
| 2012–2013 | HV71 | SuperElit | 7 | 8 | 7 | 15 | 2 | – | – | – | – | – |
|  | HV71 | Elitserien | 24 | 0 | 2 | 2 | 4 | – | – | – | – | – |
|  | IF Troja-Ljungby | Allsvenskan | 13 | 4 | 4 | 8 | 4 | – | – | – | – | – |
| 2013–2014 | IF Troja-Ljungby | Allsvenskan | 51 | 6 | 8 | 14 | 0 | – | – | – | – | – |
| 2014–2015 | Asplöven HC | Allsvenskan | 49 | 17 | 9 | 26 | 4 | – | – | – | – | – |
| 2015–2016 | Asplöven HC | Allsvenskan | 49 | 11 | 19 | 30 | 6 | – | – | – | – | – |
| 2016–2017 | IK Pantern | Allsvenskan | 46 | 12 | 15 | 27 | 2 | 3 | 1 | 0 | 1 | 0 |
| 2017–2018 | IK Pantern | Allsvenskan | 36 | 10 | 13 | 23 | 0 | 5 | 0 | 4 | 4 | 2 |
|  | Malmö Redhawks | SHL | 1 | 0 | 0 | 0 | 0 | – | – | – | – | – |
| 2018–2019 | Södertälje SK | Allsvenskan | 50 | 28 | 28 | 56 | 14 | – | – | – | – | – |
| 2019–2020 | HIFK | SM-liiga | 54 | 20 | 25 | 45 | 4 | – | – | – | – | – |
| 2020–2021 | HIFK | SM-liiga | 48 | 12 | 14 | 26 | 4 | 8 | 3 | 6 | 9 | 4 |
| 2021–2022 | HIFK | SM-liiga | 53 | 14 | 14 | 28 | 6 | 1 | 0 | 0 | 0 | 0 |
| 2022–2023 | HIFK | SM-liiga | 34 | 2 | 9 | 11 | 4 | 9 | 3 | 2 | 5 | 0 |
| 4 kautta | yhteensä | SM-liiga | 189 | 48 | 62 | 110 | 18 | 18 | 6 | 8 | 14 | 4 |
| 3 kautta | yhteensä | Elitserien/SHL | 40 | 2 | 3 | 5 | 6 | – | – | – | – | – |
| 9 kautta | yhteensä | Allsvenskan | 334 | 88 | 101 | 189 | 32 | 8 | 1 | 4 | 5 | 2 |

Lähteet
-------

* Sebastian Dyk The Internet Hockey Databasessa (englanniksi)
* Sebastian Dyk Eurohockey-sivustolla (englanniksi)
* Sebastian Dyk *Elite Prospects*. Everysport Media Group AB.  (englanniksi)

### Viitteet

1. ↑  Sebastian Dyk *hifk.fi*. Oy HIFK Hockey AB.  Arkistoitu 24.9.2020. Viitattu 18.9.2020.
2. 1 2  Tack för allt Seb *twitter.com*.  21.4.2023. Oy HIFK Hockey AB. Viitattu 24.5.2023.
3. 1 2  Sebastian Dyk är tillbaka i SSK! *sodertaljesk.se*.  1.5.2023. Södertälje Sportklubb. Viitattu 23.5.2023. (ruotsiksi)
4. 1 2  Tilastot - Sebastian Dyk - Kausi 2022-2023 *liiga.fi*. Jääkiekon SM-liiga Oy. Viitattu 16.6.2021.
5. 1 2 3 4 5 6 7  Sebastian Dyk *Elite Prospects*. Everysport Media Group AB.  (englanniksi)
6. ↑  Elite Prospects - Malmö Redhawks J20 *eliteprospects.com*. Everysport Media Group AB. Viitattu 21.5.2019. (englanniksi)
7. ↑  Pettersson, Robert: Potentielle JVM-keepern klar för spel i Kanada *hockeysverige.se*.  29.7.2011. Everysport Media Group AB. Viitattu 21.5.2019. (ruotsiksi)
8. ↑  Ekström, Viktor: Han Dyker upp i HV71 *hockeysverige.se*.  11.10.2011. Everysport Media Group AB. Viitattu 21.5.2019. (ruotsiksi)
9. ↑  Elite Prospects - HV71 J20 *eliteprospects.com*. Everysport Media Group AB. Viitattu 21.5.2019. (englanniksi)
10. ↑  Sebastian Dyk *SHL.se*. SHL AB. Viitattu 21.5.2019. (ruotsiksi)
11. ↑  HV71 förlänger med Williamsson och Dyk *hv71.se*.  12.4.2012. HV71 Elitishockey AB. Viitattu 21.5.2019. (ruotsiksi)
12. ↑  Elite Prospects - HockeyAllsvenskan Stats 2013-2014 *eliteprospects.com*. Everysport Media Group AB. Viitattu 21.5.2019. (englanniksi)
13. ↑  Forwardstalang till Asplöven *asploven.com*.  19.5.2014. Asplöven HC. Viitattu 21.5.2019. (ruotsiksi)
14. ↑  Elite Prospects - Asplöven HC *eliteprospects.com*. Everysport Media Group AB. Viitattu 21.5.2019. (englanniksi)
15. ↑  Elite Prospects - HockeyAllsvenskan Stats 2014-2015 *eliteprospects.com*. Everysport Media Group AB. Viitattu 21.5.2019. (englanniksi)
16. ↑  2 x Dyk *asploven.com*.  11.6.2015. Asplöven HC. Viitattu 21.5.2019. (ruotsiksi)[vanhentunut linkki]
17. ↑  Elite Prospects - Asplöven HC *eliteprospects.com*. Everysport Media Group AB. Viitattu 21.5.2019. (englanniksi)
18. ↑  Elite Prospects - HockeyAllsvenskan Stats 2015-2016 *eliteprospects.com*. Everysport Media Group AB. Viitattu 21.5.2019. (englanniksi)
19. ↑  Elite Prospects - IK Pantern *eliteprospects.com*. Everysport Media Group AB. Viitattu 21.5.2019. (englanniksi)
20. ↑  Althén, Alfred: IK Pantern förlänger *panternhockey.se*.  29.5.2017. IK Pantern. Viitattu 21.5.2019. (ruotsiksi)[vanhentunut linkki]
21. ↑  Elite Prospects - IK Pantern *eliteprospects.com*. Everysport Media Group AB. Viitattu 21.5.2019. (englanniksi)
22. ↑  Svensson, Johan: Sebastian Dyk tillbaka – för en match *expressen.se*.  8.12.2017. AB Kvällstidningen Expressen. Viitattu 21.5.2019. (ruotsiksi)
23. ↑  Gustavell, Fredrik: SSK-TV: Sebastian Dyk till SSK – klar för två säsonger: "SSK har en fantastisk publik" *sodertaljesk.se*.  21.3.2018. Södertälje Sportklubb. Viitattu 21.5.2019. (ruotsiksi)
24. ↑  Elite Prospects - HockeyAllsvenskan Stats 2018-2019 *eliteprospects.com*. Everysport Media Group AB. Viitattu 21.5.2019. (englanniksi)
25. ↑  Elite Prospects - Södertälje SK *eliteprospects.com*. Everysport Media Group AB. Viitattu 21.5.2019. (englanniksi)
26. ↑  Sebastian Dyk har gjort sitt val *expressen.se*.  15.3.2019. Expressen Lifestyle AB. Viitattu 24.5.2023. (ruotsiksi)
27. ↑  HIFK julkisti tukun sopimuksia - Pudotuspelien arvokkain pelaaja vaihtaa punapaitaan *Jatkoaika.com*.  7.5.2019. Jatkoaika r.y. Viitattu 21.5.2019.
28. ↑  Elite Prospects - HIFK *eliteprospects.com*. Everysport Media Group AB. Viitattu 26.3.2020. (englanniksi)
29. ↑  HIFK:n ruotsalaispelaajille jatkosopimukset *hifk.fi*.  19.11.2019. Oy HIFK Hockey AB. Viitattu 20.11.2019.
30. ↑  Elite Prospects - HIFK *eliteprospects.com*. Everysport Media Group AB. Viitattu 16.6.2021. (englanniksi)
31. ↑  Mesikämmen, Jani: HIFK sorvasi tukun avainpelaajien jatkosopimuksia – Joonas Lyytinen ja ruotsalaiskaksikko tulevan kauden kulmakiviä *Jatkoaika.com*.  14.5.2021. Jatkoaika r.y. Viitattu 16.6.2021.
32. ↑  Elite Prospects - HIFK *eliteprospects.com*. Everysport Media Group AB. Viitattu 20.5.2022. (englanniksi)
33. ↑  Nurminen, Veikko: HIFK:n pelaaja-arviot 2021–22: Jere Innala ei säikähtänyt Stadin kirkkaita valoja *Jatkoaika.com*.  7.5.2022. Jatkoaika r.y. Viitattu 20.5.2022.
34. ↑  Dyk, Palola ja Lyytinen jatkavat HIFK:ssa *Jatkoaika.com*.  2.5.2022. Jatkoaika r.y. Viitattu 20.5.2022.
35. ↑  Tilastot - Sebastian Dyk - Kausi 2022-2023 *liiga.fi*. Jääkiekon SM-liiga Oy. Viitattu 24.5.2023.
36. ↑  Nurminen, Veikko: HIFK:n pelaaja-arviot 2022–23: Nuoria onnistujia ja välieräsarjassa alisuorittaneita kärkihyökkääjiä *Jatkoaika.com*.  3.5.2023. Jatkoaika r.y. Viitattu 24.5.2023.
37. ↑  Tobias Dyk *Elite Prospects*. Everysport Media Group AB.  (englanniksi)